Nog een in boeie oor VBS-skandaalDie Valke het nog ’n inhegtenisneming gemaak as deel van sy ondersoek na die sogenaamde VBS-skandaal. Die verdagte is Dinsdag in Klerksdorp in Noordwes in hegtenis geneem nadat hy of sy destyds glo fondse van die Mahikeng- plaaslike munisipaliteit by die omstrede VBS Mutual Bank belê het en in die proses vergoeding daarvoor ontvang het. Kol. Katlego Mogale, woordvoerder van die Valke, sê die betrokke verdagte het na bewering tussen 2017 en 2018 vergoeding ontvang in die vorm van krediet ten bedrae van meer as R1,2 miljoen vir die aankoop van twee motors en ’n eiendom in Klerksdorp. Die naam van die verdagte is nog nie bekend nie. Die verdagte verskyn Woensdag in die Mahikeng-streekhof op aanklagte van oortreding van die Wet op Munisipale Finansiële Bestuur en die Wet op die Voorkoming en Bestryding van Korrupte Aktiwiteite. Minstens R92 miljoen van belastingbetalers in Mahikeng se geld is destyds in stryd met die Wet op Munisipale Finansiële Bestuur by die VBS belê. Mahikeng is een van die 20 munisipaliteite wat munisipale fondse by die omstrede bank belê het. Slegs R7 miljoen van die R92 miljoen is egter aan dié munisipaliteit terugbetaal. Maroela Media het vroeër berig die Openbare Beskermer (OB) het verlede maand ná ’n ondersoek bevind dat die beleggings wat sommige munisipaliteite, waaronder Mahikeng, by die nou gelikwideerde VBS Bank gemaak het, onregmatig was. “Die ondersoek het bevestig dat die geïmpliseerde munisipaliteite onregmatig staatsgeld by VBS belê het,” het adv. Busisiwe Mkhwebane destyds bevind. Lt.genl. Godfrey Lebeya, hoof van die Valke, het al vroeër aangedui dat munisipale amptenare se koppe volgende gaan rol nadat die hoofrolspelers in die ondersoek na die plundering van die VBS aangekeer is. Sowat R2,3 miljard is na bewering binne twee jaar uit die VBS-bank se fondse getap. Minstens 11 ander verdagtes staan reeds tereg op aanklagte wat verband hou met die grootskaalse plundery van die bank terwyl die voormalige finansiële hoof van VBS-bank, Phillip Truter, tien jaar tronkstraf opgelê is nadat hy skuldig gepleit het op aanklagte van bedrog, korrupsie, geldwassery en rampokkery.